Sewejarige sterf in skietongeluk | Maroela Media
'n Sewejarige kind is dood nadat 'n 11-jarige familielid hom die afgelope naweek glo per abuis geskiet het.
Volgens die polisie het drie nefies, almal minderjarig, Sondag saam by hul huis in Siqikini, naby Libode in die Oos-Kaap, gespeel toe hulle 'n vuurwapen onder die bed gevind het.
"Terwyl die 11-jarige seun met die vuurwapen, 'n 9 mm-pistool, gepeuter het, het 'n skoot afgegaan en die sewejarige Kwanele Zide in die kop getref," sê kol. Priscilla Naidu, polisiewoordvoerder.
Die vuurwapen behoort glo aan die seuntjie se oupa, maar eienaarskap moet nog bevestig word. 'n 49-jarige man is in hegtenis geneem op aanklag van die onwettige besit van 'n vuurwapen en ammunisie en verskyn na verwagting binnekort in die Libode-landdroshof.
'n Saak van moord is aanhangig gemaak.
Volgens Naidu is die 11-jarige kind nie in hegtenis geneem nie.
Genl.maj. Zithulele Moses Dladla het sy skok oor die voorval uitgespreek en sy medelye met die Zide-familie betuig.
Hy het die beweerde nalatigheid wat vermoedelik tot die skietvoorval gelei het veroordeel en benadruk dat mense daagliks met vuurwapens doodgemaak word.
"Dit is des te meer hartseer wanneer families weens 'n vuurwapen – en dikwels 'n onwettige wapen – rou oor die dood van hul kinders weens ongelukkige voorvalle soos hierdie wat 'n familie se lewe vir altyd verander," sê Dladla.
Hy het 'n beroep op mense gedoen om saam met die polisie te werk om die verspreiding van onwettige vuurwapens te stuit.
"Deur dit doen beskerm ons ons kinders en gemeenskappe, en mense word nie in rou gedompel omdat onwettige vuurwapens in omloop is nie."
Beseerde leeus ná brande van kant gemaak
Die publiek moet help om die verspreiding van onwettige vuurwapens te stuit ?
Eienaardig. Diè wat oor wettige vuurwapenslisensie beskik, beskik oor 'n kluis wat vooraf geinspekteer is deur die SAP en beskik oor die nodige berging en hantering kennis van vuurwapens en weet dit mag nie rondlê en onder 'n bed weg gesteek word nie.